Is skuldberading die regte keuse vir jou? - Jou Geld | Solidariteit WêreldJou Geld | Solidariteit Wêreld
Tuis › Artikels › Is skuldberading die regte keuse vir jou?
Is skuldberading die regte keuse vir jou?
In vandag se samelewing het roekelose besteding die norm geword.
Talle Suid-Afrikaners leef ver bo hulle finansiële vermoë. Is jy dalk een van hulle?
Voel dit of iemand jou in ‘n wurggreep beet kry elke keer as jou foon lui? Dis alweer daardie knaende skuldinvorderaar en jou verskonings is baie vinnig besig om op te droog.
Haal diep asem, antwoord jou foon. Wees realisties en moenie beloftes maak wat jy nie kan nakom nie.
En met daardie vreesanjaende gesprek agter die rug, kan jy maar nou aan jouself erken dat dit tyd geword het om te gaan hulp soek.
Jy het al gehoor van skuldberading, maar was tot dusver nog te skaam of te trots om daaroor te gaan navraag doen.
Is skuldberading die regte oplossing vir jou finansiële dilemma?
Marius Coetzee, skuldberader en bestuurder van ‘n Debt Restructuring Services-tak (DRS) in die Wes-Kaap, sê skuldberading is vir almal wat aan die einde van die maand nie genoeg geld het om al hulle skuldverpligtinge na te kom en basiese lewensuitgawes te dek nie.
Hoe kan skuldberading jou help?
Jou skuldberader sal namens jou met jou skuldeisers onderhandel.
Jy sal die voordeel geniet van ‘n permanente verlaging van jou paaiemente sowel as die onderhandelde verlaging van die rentekoers, wat in baie gevalle kan lei tot die totale staking van maandelikse administrasiegeld en ’n moontlike verslapping van rentekoerse tot selfs 0%, wat beteken dat jy net die geld wat jy geleen het, hoef terug te betaal.
As jy getrou elke maand jou nuwe verlaagde paaiement nié later as die bepaalde datum betaal nie, kan jy gerus wees dat jy nie jou motor of huis sal verloor nie.
Jy moet onmiddellik om skuldberading aansoek doen wanneer jy sien jou huis- of motorpaaiement gaan agter raak. “Moenie eers wag tot dit gebeur of die bank jou kontak nie”, sê Coetzee.
Wanneer ‘n skuldeiser reeds met regstappe begin het, sal hy daarop aandring dat daardie spesifieke rekening van die skuldherstruktureringsproses uitgesluit word.
Skuldberading nie vir jou nie?
Ja, daar is natuurlik ander opsies. Die nasionale kredietreguleerder (NCR) se raad is dat jy die kredietdepartement van jou skuldeiser moet bel – nie jou plaaslike tak nie – en verduidelik dat jy nie die paaiement kan bekostig nie. Onderhandel ‘n verlaagde paaiement eerder as om een oor te slaan. Hulle beveel ook aan dat jy ten alle koste moet vermy om nog skuld te maak. Verander eerder jou leefstyl en gee luukshede op waar jy kan.
Coetzee waarsku egter teen eie onderhandelinge omdat die skuldeiser die terugbetaling vir hoogstens ‘n paar maande sal verlaag. Die rente loop steeds op en die terugbetaling ná die verslapping is gewoonlik hoër as die oorspronklike paaiement. “Dit sit die kliënt verder onder druk en maak dat hy in werklikheid slegter daaraan toe is,” sê Coetzee.
Een van die min nadele van skuldberading is die feit dat jy nie sal toegelaat word om skuld te maak terwyl jy nog in jou terugbetalingstydperk is nie, maar Coetzee sê dis nie werklik ‘n nadeel nie. Met die nuwe begroting wat jou skuldberader vir jou sal opstel en verlaagde skuldpaaiement, sal jy nie nodig hê om nog skuld te maak nie.
En die tydelike opskorting van krediet sal jou natuurlik leer om binne jou vermoë te leef.
Nadat jy al jou skulde vereffen het en jou skuldberadingsproses voltooi is, sal jy weer toegelaat word om skuld aan te gaan.
Bronne en hulpmiddele:
Debt Restructuring Services: http://www.debt-restructuring-sa.co.za/debtrestructuringservices.html
ABSA Skuldhulp: 0860 356 356
Nedbank Skuldrehabilitasie: 0860 109 279
Standard Bank Praat in dié geval met jou plaaslike tak
Eerste Nasionale Bank Skuldhersiening: 0860 362 002